2. ปัจจัยความเสี่ยง

ในการดำเนินธุรกิจของบริษัทฯ อาจมีเหตุการณ์ที่ไม่แน่นอนเกิดขึ้น
ส่งผลกระทบในด้านลบต่อการบรรลุเป้าหมายของบริษัทฯ
โดยมีโอกาสเกิดขึ้นได้จากทั้งปัจจัยภายในและภายนอกที่บริษัทฯ ไม่สามารถควบคุมได้
ไม่ว่าจะเป็นความเสี่ยงด้านกลยุทธ์ ด้านการปฏิบัติงาน ด้านการเงิน
ด้านความปลอดภัยในการทำงานและความปลอดภัยของข้อมูล
ดังนั้นการเตรียมความพร้อมในการรองรับเหตุการณ์ที่อาจเกิดขึ้นเพื่อลดความเสี่ยงที่จะทำให้เกิดความเสียหายและกระทบต่อเป้าหมายของบริษัทฯ
จึงเป็นสิ่งจำเป็นอย่างยิ่งต่อการดำเนินงานของบริษัทฯ บริษัทฯ
ได้มีการแต่งตั้งคณะกรรมการบริหารความเสี่ยง ซึ่งประกอบด้วยผู้บริหารและผู้จัดการฝ่ายต่างๆ
ของบริษัทฯ มีผู้จัดการใหญ่เป็นประธาน เพื่อทำหน้าที่ในการประเมินและวิเคราะห์ความเสี่ยง
รวมทั้งแนวโน้มหรือเหตุการณ์ที่อาจเกิดขึ้นและเป็นอุปสรรคต่อการดำเนินธุรกิจอันมีผลกระทบต่อบริษัทฯ
โดยมีรายละเอียดของความเสี่ยงและมาตรการในการจัดการของบริษัทฯ ดังนี้

1. ด้านวัตถุดิบ

วัตถุดิบหลักที่บริษัทฯ ใช้ในการผลิต ได้แก่ แผ่นเหล็ก แผ่นอลูมิเนียม และเม็ดพลาสติก
ซึ่งผู้ขายต้องนำเข้าวัตถุดิบบางส่วนจากต่างประเทศ ดังนั้น
เพื่อลดความเสี่ยงด้านราคาและการขาดแคลนวัตถุดิบที่อาจเกิดขึ้นในอนาคต บริษัทฯ
มีการติดตามราคาวัตถุดิบอย่างใกล้ชิด
รวมถึงการประสานงานกับผู้ผลิตวัตถุดิบให้ผลิตและส่งวัตถุดิบตามกำหนดเวลา
ตลอดจนบริหารสินค้าคงเหลือให้อยู่ในระดับที่เหมาะสมไม่ให้เกิดภาวะเสี่ยงต่อการขาดแคลนวัตถุดิบ
รวมถึงการสร้างสัมพันธภาพที่ดีที่มีมานานกับผู้ขายเหล็ก อลูมิเนียม และเม็ดพลาสติก นอกจากนี้
บริษัทฯ ยังพยายามจัดหาผู้จำหน่ายวัตถุดิบเพิ่มขึ้น
รวมถึงวัตถุดิบที่สามารถใช้ทดแทนได้ในราคาที่ต่ำลง
โดยการประสานงานกับผู้จัดจำหน่ายในการพัฒนาวัตถุดิบร่วมกัน
ให้ข้อมูลที่เป็นประโยชน์และแนวทางการพัฒนาวัตถุดิบที่สอดคล้องกับความต้องการของลูกค้า
การหาผู้ผลิตเพิ่มเติมทั้งในภูมิภาคเอเซียและยุโรป เพื่อลดความเสี่ยงดังกล่าว

2. เทคโนโลยีของบรรจุภัณฑ์

เทคโนโลยีและรูปแบบภาชนะบรรจุเครื่องดื่มมีการเปลี่ยนแปลงอย่างต่อเนื่อง
เพื่อลดต้นทุนการผลิตและปรับให้เข้ากับวิถีการดำรงชีวิตของผู้บริโภคที่เปลี่ยนแปลงไปจากเดิม
บริษัทฯ ได้ติดตามแนวโน้มของบรรจุภัณฑ์อย่างใกล้ชิด
และให้ความสำคัญกับการพัฒนาเทคโนโลยีการผลิตและรูปแบบผลิตภัณฑ์เพื่อรองรับความต้องการของตลาดอย่างต่อเนื่อง
โดยได้รับความช่วยเหลือและสนับสนุนทางเทคนิคจากบริษัท โตโยไซกัน ไกชา จำกัด และบริษัท
เจแปน คราวน์คอร์ค จำกัด ประเทศญี่ปุ่น รวมทั้งมีการปรับปรุงเทคโนโลยีการทำแบบพิมพ์สีต่างๆ
บนบรรจุภัณฑ์ที่มีความละเอียดและรวดเร็วขึ้น เพื่อตอบสนองความต้องการของลูกค้าได้ดียิ่งขึ้น
การพัฒนาและปรับปรุงของบริษัทฯ อย่างต่อเนื่อง ทำให้บริษัทฯ
มีสินค้าหลากหลายตามรูปแบบที่ลูกค้าต้องการ และขยายตลาดได้มากขึ้น

3. อัตราแลกเปลี่ยนเงินตราต่างประเทศ

บริษัทฯ มีการนำเข้าวัตถุดิบ เครื่องจักรอุปกรณ์จากต่างประเทศ
และมีการขายสินค้าส่งออกไปยังต่างประเทศด้วย ความผันผวนของอัตราแลกเปลี่ยน
จึงมีผลกระทบทั้งต่อรายได้และต้นทุนของบริษัทฯ ดังนั้น เพื่อลดความผันผวนของอัตราแลกเปลี่ยน
บริษัทฯ จึงใช้เครื่องมือทางการเงิน ได้แก่ Natural Hedging
โดยจัดให้รายจ่ายเป็นเงินสกุลเดียวกับรายได้ให้มากที่สุด
และการทำสัญญาซื้อขายเงินตราต่างประเทศ เพื่อช่วยลดผล
กระทบดังกล่าวในจังหวะเวลาที่เหมาะสม บริษัทฯ มีการติดตามเรื่องอัตราแลกเปลี่ยนอย่างใกล้ชิด
และรายงานผลกระทบให้ผู้บริหารทราบ

4. การค้าเสรีและการรวมกลุ่มทางการค้า

นโยบายการเปิดการค้าเสรี โดยเฉพาะประชาคมเศรษฐกิจอาเซียน (AEC) ที่จะจัดตั้งในปี 2558
อาเซียนจะรวมเป็นเขตการผลิตเดียว ตลาดเดียว มีการเคลื่อนย้ายแรงงานและสินค้าอย่างเสรี
จะทำให้การแข่งขันของตลาดภายในประเทศทวีความรุนแรงมากขึ้นจากการเข้ามาของคู่แข่งจากต่างประเทศ
อย่างไรก็ตาม บริษัทฯ ได้เตรียม พร้อมรับผลกระทบดังกล่าว
ด้วยการปรับปรุงคุณภาพผลิตภัณฑ์และควบคุมกระบวนการผลิตอย่างใกล้ชิด
เพิ่มประสิทธิภาพการผลิตและลดต้นทุน
การร่วมทำกิจกรรมกับลูกค้าเพิ่มขึ้นเพื่อสร้างความสัมพันธ์ที่ดียิ่งขึ้น
รวมถึงขยายฐานการส่งออกให้กว้างขึ้น โดยเฉพาะประเทศในกลุ่มเอเซียตะวันออกเฉียงใต้
ออสเตรเลีย และนิวซีแลนด์

5. ความเสี่ยงจากภัยธรรมชาติ

ปัจจุบันภัยธรรมชาติได้ส่งผลกระทบต่อผู้คน ธุรกิจ เศรษฐกิจและสังคมรุนแรงมากขึ้น
โดยเป็นเหตุการณ์ที่ไม่อาจคาดเดาได้ว่าจะเกิดขึ้นเมื่อใด และมีความรุนแรงเพียงใด เมื่อปลายปี
2554 บริษัทฯ ต้องตกอยู่ในสถานการณ์น้ำท่วมอันมาจากมหาอุทกภัยครั้งใหญ่อย่างหลีกเลี่ยงไม่ได้
ถึงแม้จะได้เตรียมการป้องกันไว้ในระดับหนึ่งแล้ว ในปี 2555 บริษัทฯ
ได้ใช้งบประมาณและดำเนินการป้องกันน้ำท่วมแล้วเสร็จตามแผนที่วางไว้อย่างครบถ้วน เช่น
การจัดทำรั้วเป็นแนวป้องกันน้ำรอบโรงงาน การปรับปรุงระบบท่อระบาย บ่อพักน้ำ
ระบบสาธารณูปโภคในโรงงาน และระบบไฟฟ้าของโรงงาน
รวมทั้งมีแผนในการบริหารจัดการคลังสินค้าและวัตถุดิบอย่างเหมาะสม เพื่อให้มั่นใจว่า บริษัทฯ
มีวัตถุดิบที่เพียงพอและมีสินค้าพร้อมส่งให้กับลูกค้าได้ ทั้งนี้
เพื่อลดผลกระทบและความเสียหายที่อาจเกิดขึ้นกับบริษัทฯ ให้น้อยที่สุด
และดำรงไว้ซึ่งความต่อเนื่องในการดำเนินธุรกิจอย่างมีประสิทธิภาพและประสิทธิผลสูงสุด